**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 12 – 2024

**ΑΜΑΡΟΥΣΙΟΥ Αρ. Πρ.: 7**

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: Δήμο Αμαρουσίου, ΥΠΑΙΘΑ, Δ/νση Π. Ε. Β΄ Αθήνας**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ Δ. Ο. Ε., Συλλόγους Εκπ/κών Π. Ε. της χώρας, Ένωση Συλλόγων Γονέων & Κηδεμόνων Αμαρουσίου**

**Θέμα: « Χαοτική και απαράδεκτη η κατάσταση στα Δημοτικά Σχολεία & Νηπιαγωγεία του Αμαρουσίου εξαιτίας της πολιτικής της Δημοτικής Αρχής για την εξυπηρέτηση των σχολικών μονάδων ύστερα από την κατάργηση των σχολικών επιτροπών. Απαιτούμε να σταματήσει η Δημοτική Αρχή Αμαρουσίου να ρίχνει τις ευθύνες της στις/στους Διευθυντές/Διευθύντριες των σχολείων στοχοποιώντας αυτούς και τις ενέργειές τους».**

Το Δ. Σ. του Συλλόγου Εκπ/κών Π. Ε. Αμαρουσίου εκφράζοντας την έντονη αγανάκτηση και απογοήτευση των μελών του σωματείου μας ΚΑΤΑΓΓΕΛΛΕΙ, για άλλη μια φορά, τις ενέργειες της Δημοτικής Αρχής Αμαρουσίου αναφορικά με την πολιτική που ακολουθεί και εφαρμόζει σχετικά με την ικανοποίηση των αναγκών των Δημοτικών Σχολείων και Νηπιαγωγείων της περιοχής τόσο σε επίπεδο εφοδιασμού με αναλώσιμα υλικά όσο και σε επίπεδο αντιμετώπισης των αναγκών συντήρησης (επισκευών) των σχολικών μας μονάδων, ύστερα από την κατάργηση των σχολικών επιτροπών τον περασμένο Ιούνιο (2024).

Δυστυχώς, εξαιτίας της άφρονος πολιτικής της κυβέρνησης και της εφαρμογής της από τον Δήμο Αμαρουσίου φτάσαμε στο σημείο σήμερα να στερούνται οι σχολικές μονάδες του Αμαρουσίου ή να εφοδιάζονται με το σταγονόμετρο βασικών αναλώσιμων υλικών (χαρτί φωτοτυπικού, μελάνι εκτυπωτών και φωτοτυπικών, καθαριστικών, χαρτιών υγείας κ.ά.) αλλά, ακόμα χειρότερα, να στερούνται θέρμανσης λόγω μη έγκαιρης αντιμετώπισης των αναγκών συντήρησης – επισκευών των συστημάτων θέρμανσης των σχολικών μονάδων του Αμαρουσίου.

Ακόμα χειρότερα η Δημοτική Αρχή Αμαρουσίου στις αλλεπάλληλες έγγραφες οχλήσεις των Διευθυντών/Διευθυντριών των σχολείων της πόλης του Αμαρουσίου απαντά με θρασύτατο και απαράδεκτο τρόπο, μέσω των υπηρεσιών της, προσπαθώντας να επιρρίψει τις ευθύνες της σε αυτούς/αυτές αναδεικνύοντας καινοφανείς και απόλυτα παράνομες ατραπούς σχετικά με τις αρμοδιότητες των Διευθυντών/Διευθυντριών των σχολικών μονάδων σε ό, τι αφορά τις ευθύνες συντήρησης – επισκευών των σχολικών μονάδων **(δες περίπτωση 13ου Δημ. Σχ. Αμαρουσίου αναφορικά με την αρμοδιότητα πιστοποίησης ασφαλούς χρήσης των αθλητικών εγκαταστάσεων του σχολείου – μπασκέτες προαυλίου και ώρα προσέλευσης των συνεργείων επισκευών στα σχολεία εν ώρα λειτουργίας των σχολείων κ.λπ.).**

Πληροφορούμε την Δημοτική Αρχή Αμαρουσίου ότι τα σχολικά κτήρια ανήκουν πλέον, με βάση τον νόμο που ψήφισε η κυβέρνηση της Ν. Δ., αποκλειστικά στην κυριότητα των Δήμων της χώρας και αυτοί είναι απολύτως υπεύθυνοι για την συντήρηση και λειτουργία τους.

Καλούμε την Δημοτική Αρχή Αμαρουσίου να αρθεί στο ύψος της αποστολής και του ρόλου της ικανοποιώντας πλήρως και εγκαίρως τις ανάγκες σχολικών μονάδων της πόλης του Αμαρουσίου σύμφωνα με τα αιτήματα και τις ενημερώσεις που λαμβάνει από τις/τους Διευθύντριες/Διευθυντές και Προϊστάμενες/Προϊστάμενους των Δημοτικών Σχολείων και Νηπιαγωγείων της πόλης του Αμαρουσίου λαμβάνοντας υπόψη της τις ανάγκες διασφάλισης της ασφαλούς παραμονής των μαθητών/μαθητριών στα σχολικά κτήρια και να σταματήσει να ρίχνει τις ευθύνες της σε αυτές/αυτούς στοχοποιώντας τις ενέργειές τους.

Καλούμε το Δ. Σ. της Δ. Ο. Ε. να επιληφθεί του θέματος.

Για άλλη μια φορά καλούμε τους φορείς της πόλης του Αμαρουσίου και την Δημοτική Αρχή Αμαρουσίου να συνταχθούν μαζί μας στον αγώνα που δίνουμε για την επαναφορά της λειτουργίας των σχολικών επιτροπών.

